Účastník ZPC	
Meno, priezvisko, titul:	PaedDr. K. Bockaničová, PhD., doc. PhDr. A. Butašová, CSc., Mgr. D. De Jaegher, PhDr. I. Gregorová, doc. PhDr. Viliam Kratochvil, PhD.	
Úsek:	úsek riaditeľa	
	
Zahraničná pracovná cesta	
Miesto konania – štát, mesto:	Francúzsko, Paríž	
Organizátor:	1.	ALTE
2.	CIEP 	
Termín:	09. 04. – 14. 04. 2014	
Účel:	1.	Účasť na konferencii „Language Assessment for Multilingualism“ 
2.	Pracovné rokovania s vedením CIEP a jeho odbornými úsekmi k vedeckému zámeru ŠPÚ a participácie CIEP ako medzinárodného partnera na ňom. 	
Rokovací jazyk:	anglický, francúzsky   	
	
Rámcový program
09. 04. 2014 - cesta Bratislava – Paríž.
10. 04. 2014 - 1. deň konferencie -   http://events.cambridgeenglish.org/alte-2014/index.html .     
11. 04. 2014 - 2. deň konferencie -  http://events.cambridgeenglish.org/alte-2014/index.html .    
12. 04. 2014 – predrokovanie podkladov k pracovnému stretnutiu s vedením CIEP so zástupcami vedeckej rady CIEP.
13.04. 2014 – príprava doplnkového materiálu k pracovnému stretnutiu s vedením CIEP v súlade s požiadavkami zástupcov vedeckej rady CIEP.
14.04. 2014 – pracovné rokovanie vedenia CIEP, zástupcov vedeckej rady CIEP, vedenia ŠPÚ a zástupcov vedeckej rady ŠPÚ k problematike participácie medzinárodnej inštitúcie na výskumnom zámere ŠPÚ v období január 2015 až december 2020. Ďalej návrat na Slovensko.     	
Stručný priebeh	
          Konferenciu „Hodnotenie jazykov pre multilingvizmus“ organizovala Asociácia organizácií pripravujúcich jazykové testy v Európe (ALTE) v spolupráci s francúzskym Centrom pre pedagogický výskum (CIEP). Hlavným cieľom konferencie bola podpora aktuálnych trendov v jazykovej politike, ktorými sú jazyková diverzita a rozvíjanie interkultúrnej komunikácie. Konferenčné príspevky zahŕňali široké spektrum odborných prezentácií, ktoré boli tematicky zadelené do štyroch nosných kategórií. Išlo o mobilitu, jazykovú diverzitu, interkultúrnu komunikáciu a kvalitu a rovnosť príležitostí vo vzdelávaní.
      Na konferencii odznelo viac ako 100 príspevkov, ktoré prezentovali účastníci z viac ako 30 krajín. V prvý deň konferencie odzneli úvodné príhovory zástupcov organizátorov konferencie. Keďže všetky kľúčové témy konferencie sú aj nosnými témami výskumných projektov ŠPÚ v oblasti jazykovej politiky a jazykového vzdelávania pracovná skupina sa rozdelila do jednotlivých sekcií tak, aby bolo možné participovať na všetkých dostupných prednáškach a diskusiách. Okrem získania informácií o najnovších trendoch v oblasti jazykovej politiky a evaluácie, bolo pre delegáciu dôležité participovať na odbornej diskusii a získavať partnerov pre ďalšiu spoluprácu Slovenska v danej oblasti. Nižšie uvedené ponúkame stručný prehľad najprínosnejších príspevkov z pohľadu výskumného zámeru inštitúcie a stavu jazykovej politiky v Slovenskej republike:
      Za kľúčový príspevok z pohľadu plánovania jazykovej politiky Slovenskej republiky považujeme príspevok Kristiny Cunningham z DG Education and Culture, EK. Zdôraznila v ňom, že hlavné témy konferencie korešpondujú s cieľmi, ktoré v jazykovej politike presadzuje EK. Jazyková diverzita rozširuje poznanie občanov Európy a je aj nástrojom na prekonanie ekonomickej krízy. K. Cunningham pripomenula, že ciele jazykového vzdelávania naformulované v Barcelone v roku 2002, t. j. materinský jazyk plus dva ďalšie jazyky, sú stále v platnosti. EK odporúča, aby členské štáty EÚ v rámci jazykového vzdelávania ponúkali výber z viacerých cudzích jazykov so začiatkom učenia sa už v ranom detstve. Ďalej vo svojom príspevku spomínala nový program Erazmus +, ktorý podporuje individuálnu mobilitu, ale aj partnerstvá rôznych inštitúcií. V závere zdôraznila, že EK bude naďalej a intenzívnejšie podporovať tvorbu a realizáciu hodnotenia implementácie odporúčaní v oblasti jazykového vzdelávania v jednotlivých krajinách a bude sledovať a zverejňovať mieru dopadov tých politík, ktoré sú v rozpore s odporúčaniami EK a príslušnými právnymi predpismi.  
      Lid King, ktorý je skúseným učiteľom a riaditeľom zodpovedným za implementáciu Národnej jazykovej stratégie v Anglicku, vystúpil s príspevkom Rozmanitá metropola. V príspevku zhrnul doterajšie koncepty presadzovania jazykovej diverzity z dokumentov EK a Rady Európy a predstavil nový koncept na jej podporu. Ide o koncept multilingválnej metropoly, ktorý je založený na miestnych iniciatívach a aktivitách tamojšej komunity, ale aj na komerčnom tlaku a presadení sa imigrantov, ktorí sú živou súčasťou danej komunity. Kľúčovým konceptom je teda metropola, multilingválne a multikultúrne mesto, ktoré vytvára priestor na zmeny a rovnako na ne odpovedá. Otvorená ostáva zatiaľ otázka, do akej miery môže byť takáto komplexná realita podporovaná vzdelávacími systémami a akú úlohu v tomto procese zohrá dominantné postavenie  anglického jazyka.
     Jessinca Wu prezentovala príspevok o zaistení kvality a nestrannosti v kontexte testovania anglického jazyka ako cudzieho jazyka. Testovanie cudzích jazykov v Ázii je často silno poznačené západnými teóriami o testovaní. Existuje množstvo generických medzinárodných jazykových testov z anglického jazyka, ktoré konštruované tak, aby vyhovovali používateľom z celého sveta. Jessica Wu sa však zamerala na testy vyvinuté špeciálne pre ázijský kontext. Ide o testy, ktoré vznikli lokálne, ale sú používané na veľkej vzorke študentov. Príspevok bol zameraný na problematiku zabezpečenia kvality a nestrannosti v testovaní. Tvorcovia testov na západe aj východe riešia v rámci hodnotenia jazykov podobné výzvy a aj keď používajú rôzne metódy, ich spoločná zodpovednosť spočíva v dosiahnutí kvality jazykového testovania.
     Bruno Mègre uviedol prezentáciu o iniciatíve podporujúcej kvalitu pri hodnotení jazykových spôsobilostí a medzinárodnej mobility so zameraním na Francúzsko. Bruno Mègre je vedúcim oddelenia hodnotenia a certifikácie v CIEP. CIEP je renomovanou inštitúciou, ktorá sa zameriava na hodnotenia a certifikovanie francúzskeho jazyka ako cudzieho jazyka, najmä z pohľadu medzinárodnej mobility. V príspevku ilustroval, akým spôsobom sa CIEP vyrovnal s požiadavkou využitia certifikátov za účelom získania francúzskeho občianstva, povolenia na pobyt či prijímania do vzdelávacích programov vyššieho vzdelávania.
     Veľmi podnetné bolo LAMI fórum (Language Assessment for Migration and Integration), ktoré sa konalo dopoludnia v druhý deň konferencie. Počas fóra sa prezentovali výsledky týchto prípadových štúdií: Bharti Girjasing – Odomykanie brán diverzity cez multilingvizmus; Cecelia Pani – Integrácia migrantov vo veľkomestskej oblasti Sant´Egidio v Ríme a Lorenzzo Rocca – Dopadová štúdia využitia LAMI dotazníka v Európe. LAMI fórum bolo zamerané na reflexiu jazykového testovania v kontexte európskej migračnej politiky z pohľadu tvorov vzdelávacej politiky, politikov, tvorcov testov aj zástupcov samosprávy. Išlo napr. o výzvy spojené s jazykovou diverzitou, sociálnou kohéziou  a nepretržitým prílevom migrantov z rôznych krajín, a pod.
     Prínosným bolo aj vystúpenie Briana Northa, ktorý je jedným z autorov Spoločného európskeho referenčného rámca aj Inventára anglického jazyka. Vo svojom príspevku prezentoval profilovú tabuľku pre učiteľov jazykov. Táto tabuľka napodobňuje tabuľku na sebahodnotenie učiacich sa v Spoločnom európskom referenčnom rámci, ale je určená na sebahodnotenie kompetencií učiteľov. Validácia deskriptorov v tabuľke prebiehala v piatich rôznych cudzích jazykoch, pričom sa do nej zapojilo 2100 učiteľov z 86 krajín. Výsledný produkt v elektronickej podobe je dostupný na http ://www.epg-project.eu/wp-content/uploads/The-EPG-PDF-publication_EN.pdf.
Veľmi prínosnými boli príspevky z oblasti odborno-technického zabezpečenia certifikačných testovaní na úrovní SERR. V príspevku Sébastiena Georgesa sme sa dozvedeli o možných stratégiách zabezpečenia kvality certifikácií aj napriek náročnej logistike (veľké množstvo záujemcov v krajinách po celom svete a pod.). Príklady boli veľmi konkrétne s prihliadnutím na zabezpečenie čo najväčšej kvality pri čo najnižších výdavkoch. Predstavené stratégie boli nielen hospodárne ale aj vysoko efektívne s veľkým multiplikačným efektom. Marianne Laurent predstavila výskumné práce, ktoré sa zaoberali problémom škálovania a jeho dopadom na jednotlivé výsledky kandidátov. Zaoberala sa prechodom od unidimenzionálneho škálovania až po viacdimenzionálne škálovanie a prakticky predviedla posun v interpretácií získaných výsledkov. Ďalším obrovským prínosom je výskumný projekt CIEP zameraný na tvorbu štandardizovaného testu pre posunkový jazyk, určený počujúcim kandidátom, ktorý v rámci odbornej sekcie predstavili Vincent Folny, Chantal Surgot a Delphine Petitjean. Keďže ide o vôbec prvý pokus v tejto oblasti príspevok umožnil zmenu perspektívy danej problematiky a otvoril možnosti ďalšieho skúmania aj v podmienkach slovenskej reality.
    Výstupy z konferencie budú publikované v nasledujúcom kalendárnom roku a bude možné ich poskytnúť odbornej verejnosti. V závere konferencie boli účastníkom k dispozícii výstupy predchádzajúcich ročníkov, ktoré sme pre účely odbornej disemninácie získali a evidovali v odbornej knižnici ŠPÚ.
Po ukončení konferencie ALTE vedenie ŠPÚ (Viliam Kratochvíl), zástupkyňa vedeckej rady ŠPÚ (Anna Butašová), koordinátorka vedecko-výskumnej činnosti ŠPÚ (Darina De Jaegher) a odborníčka na Oblasť jazyk a komunikácia (Ivana Gregorová) pokračovali v ďalších rokovaniach so zástupcami vedeckej rady CIEP a vedením CIEP. Cieľom týchto rokovaní bolo predstavenie vedecko-výskumného zámeru ŠPÚ na roky 2015/2020 a zabezpečenie partnerstva CIEP pri realizovaní predmetného vedeckého zámeru inštitúcie. CIEP je lídrom v oblasti expertíz a kvalitatívneho prístupu v procese plánovania a realizácie edukačnej politiky štátu. Okrem iného je členom organizácie ALTE a partnerom Rady Európy v otázkach hodnotenia a tvorby nástrojov pre evaluáciu na úrovni Spoločného európskeho referenčného rámca pre jazyky. ŠPÚ by získal participáciou medzinárodného partnera okrem odbornej a expertíznej pomoci najmä kredit na úrovni medzinárodných inštitúcií a potrebnú odbornosť pre efektívne a hospodárne zabezpečenie štandardizovaných diagnostických nástrojov a expertíz na národnej  úrovni. Pred začiatkom ZSC bol zaslaný vedeniu CIEP vedecko-výskumný zámer ŠPÚ, s harmonogramom a návrhmi pre spoluprácu. 12. 04. 2014 sa uskutočnilo na pôde CIEP rokovanie so zástupcami vedeckej rady v ktorom boli prerokované odborné nároky a možnosti spolupráce. Výsledkom rokovania bolo spresnenie odborných výstupov a harmonogram činností a ďalej návrh na dopracovanie realizačnej časti návrhu. Ďalší deň delegácia dopracovala realizačná rámec a zodpovedala na otázky vedeckej rady ohľadom realizačných podmienok spolupráce. Podkladový materiál bol prerokovaný na stretnutí zástupcov vedeckej rady CIEP, riaditeľov sekcií spoločne so zástupcom vedenia CIEP Michaelom Monsauretom. 	
Odporúčania a závery	
      
      Konferencia poskytla priestor na vytvorenie fóra pre dialóg a diskusiu medzi odborníkmi. Odporúčania smerujú k aplikácii nosných tém konferencie do kontextu jazykovej politiky na Slovensku, t. j. k zabezpečeniu takého jazykového vzdelávania, ktoré podporuje mobilitu, jazykovú diverzitu, interkultúrnu komunikáciu a kvalitu a rovnosť príležitostí vo vzdelávaní. Ďalej odporúčame zabezpečiť pre žiakov našich škôl taký Štátny vzdelávací program, ktorý bude podporovať hlavný cieľ EK v oblasti jazykového vzdelávania, t. j. ponúknuť žiakom okrem materinského jazyka dva ďalšie jazyky a ponúknuť im výber zo širšieho spektra jazykov.

   Pracovné rokovania delegácie ŠPÚ a vedenia CIEP vyústilo do predbežnej ústnej dohody, pričom bolo ďalej dohodnuté:
1.	CIEP a ŠPÚ ako priamo riadené organizácie príslušných ministerstiev školstva zabezpečia súhlas svojich zriaďovateľov na participácii oboch partnerov na výskumnom zámere ŠPÚ v období 2015/2020.
2.	Po získaní súhlasu si partneri poskytnú súčinnosť pri zabezpečovaní bilaterálnej dohody a dohody o spolupráci.
3.	ŠPÚ ďalej vyplní pre účely CIEP les cahiers des charges vo forme, ktorú požaduje CIEP na každú aktivitu samostatne. V dokumente budú presne popísané potreby úkonov a náklady, časový rámec, personálno-technické zabezpečenie  ich realizácie.
4.	Predbežne bol dohodnutý dátum začiatku spolupráce v rozpätí október 2014 až október 2015 v závislosti od dátumu prijatia právneho rámca spolupráce. 	
Očakávaný prínos	
      Informácie, kontakty a skúsenosti nadobudnuté počas konferencie sú prínosom pre prácu v oblasti inovácie Štátneho vzdelávacieho programu pre cudzie jazyky a  tvorbu návrhov v oblasti jazykovej politiky v Slovenskej republike. 
   Zabezpečenie participácie CIEP na vedecko-výskumnom zámere ŠPÚ bude mať z pohľadu inovácií a realizácie vedeckej činnosti ŠPÚ zásadný vplyv na kvalitatívnu zmenu tvorby, riadenia a hodnotenia procesov v oblasti zabezpečovania edukačnej politiky Slovenska v kontexte EÚ a zabezpečovania spoločného postupu členských štátov v danej oblasti.	
Prehľad prinesenej dokumentácie a miesto jej uloženia	
http://www.ciep.fr/publications-education 
http://events.cambridgeenglish.org/alte-2014/index.html
	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva. 	
	
Súhlasím so zverejnením správy na internete.	
Správu vypracoval: PaedDr. Katarína Bockaničová, PhD., Mgr. Darina De Jaegher	
Dátum: 22. 04. 2014	
Správu schválil: doc. PaedDr. Viliam Kratochvíl, PhD., riaditeľ ŠPÚ